Az Egészségügyi Minisztérium szakmai protokollja

A pajzsmirigy megbetegedések laboratóriumi diagnosztikája

Készítette: Az Orvosi laboratóriumi vizsgálatok Szakmai Kollégiuma
I. Alapvető megfontolások 

Betegség/betegségcsoport:
pajzsmirigy diszfunkciók (manifeszt és szubklinikus hyperthyreosis, manifeszt és szubklinikus hypothyreosis), pajzsmirigy karcinóma, golyva. 
A protokoll készítője: Dr. Toldy Erzsébet, az érintett társszakma (MEAT Pajzsmirigy Szekciója) képviselőinek (Dr. Lőcsei Zoltán és Prof. Dr. Szabolcs István) konszenzusával.
Szinonimák, rövidítések: 

Pajzsmirigy (p.m.)

P.m. funkciós tesztek:

Thyreotrop stimuláló hormon (TSH)

szabad T4 (fT4), 
szabad T3 (fT3), 

totál T4 (TT4)

totál T3 (TT3)
thyroxin binding globulin (TBG)

T3-uptake (T3U) 

thyroxin binding kapacitás (TBK)

p.m. autoantitestek:
· Thyreoidea receptor ellenes antitestek (TRAK),
· thyreoidea peroxidase antitest (TPO-Ab), 

· thyreoglobulin antitest (Tg-Ab), 

p.m. specifikus tumormarkerek

· Thyreoglobulin (Tg)

· Calcitonin (CT)

autoimmun p.m. megbetegedések (AITD)

p.m. carcinomák:

Differenciált p.m carcinoma (DTC)

Medulláris p.m. carcinoma (MTC) 

Hormonszintek értékelése:
· Normális szint: a mért érték a referencia tartományon belül (felső és alsó határ ± analitikai bizonytalanság), alacsony szint: ezen kívül esik negatív irányba, magas szint: ezen kívül esik pozitív irányba.

· Analitikai bizonytalanság: magában foglalja a módszer szisztémás hibáját (intra-assay mért torzítási adatokat), valamint a különböző napokon mért véletlen (inter–assay) hibából adódó eltérést, s mindezt egy számmal, %-ban fejezi ki. Tehát az a hibaszázalék, amely az analitika sajátjából adódik és rátevődik a biológiai variabilitásra. 

A p.m. funkcionális állapotának definíciói:

Euthyreosis, normofunkció, biokémiai euthyreosis: az esetek túlnyomó többségében TSH és fT4, fT3 a referencia tartományon belül.
Szubnormális TSH szint: ha a mért érték a referencia tartomány alsó határa alá esik.

Szupprimált TSH szint: ha a hormonszint a módszer funkcionális szenzitivitása alatt van. Ennek értéke módszerfüggően a 0,1 mU/L TSH érték alatt van.

Szubklinikus vagy latens hyperthyreosis: TSH szubnormális vagy szupprimált de az fT4, fT3 szintek a referencia tartományon belül vannak. 

Manifeszt hyperthyreosis: TSH szupprimált v. szubnormális emelkedett fT4, illetve fT3 mellett. 

A T3 hyperthyreosis: a manifeszt hyperthyreosisnak az a fajtája, amikor szubnormális, vagy szupprimált TSH mellett a beteg fT4 szintje normális, míg a fT3 szintje magas.

Szubklinikus vagy latens hypothyreosis: TSH szint a referencia tartomány felső határa felett, de az fT4 szint a referencia tartományon belül. 

Manifeszt hypothyreosis: TSH szint a referencia tartomány felső határa felett, referencia tartomány feletti fT4 érték mellett. 

Centrális hypothyreosis, szekunder hypothyreosis: az esetek 35 %-ában csökkent, 40 %-ában normál, 25 %-ában emelkedett, de biológiailag inaktív TSH szekrécióval, de minden esetben csökkent fT4 szinttel járó állapot. Hátterében a hypothalamo –hypophysealis tengely érintettsége áll.

Non thyroidal illness (NTI): pajzsmirigy megbetegedést nem okozó, egyéb súlyos akut, vagy krónikus betegség, amikor a p.m. biokémiai markerei eltérnek a referencia tartománytól.
Familiáris disalbuminaemia (FDA): a szérumban keringő albumin fokozott affinitást mutat a p.m. hormonok iránt, ezért bizonyos módszerekkel kóros p.m. hormon szintek mérhetőek, annak ellenére, hogy a páciens euthyreotikus . 
1. A protokollok alkalmazási / érvényességi területe
· Alapellátás: háziorvosi és egyéb rendelők.
· Belgyógyászati és a belgyógyászati szakra ráépített szakmák osztályainak szakrendelői, 

· Endokrin profilú szakrendelések, osztályok.
· Gyermekosztályok (kivéve a congenitalis hypothyreosis szűrést, mely kizárólag erre a célra rendszeresített műszerrel, kiképzett stábbal, centralizált laboratóriumban történik) és gyermek szakrendelők.
· Pajzsmirigy irányú vizsgálatokat végző laboratóriumok.
2. A protokollok bevezetésének alapfeltétele 

· A pajzsmirigy betegségek diagnosztikájának és terápia monitorozásának egységes szemléletének kialakítása a pajzsmirigy betegekkel foglalkozó szakterületeken.
· A szakmai kompetenciáknak megfelelő gyógyító megelőző ellátás érvényesítése.
· Pontosan definiált szakmai kompetenciák, úgy a betegek gondozása kapcsán, mind a ritkábban felmerülő laboratóriumi vizsgálatok terén.  
· A ritka vizsgálatok szervezett, beteg-érdekű központosítása

· Megfelelő kapcsolat a diagnosztikai és klinikai társszakmák között.

3. Definíció
Pajzsmirigy diszfunkciók: a betegség etiológiájától független, biokémiai paraméterekkel igazolható normálistól eltérő p.m. működés, mely a hypothyreosis és hyperthyreosis minden fajtáját magában foglalja. Nem tartozik ebbe a fogalmi körbe az alacsony T3 szindróma.
Szenzitív TSH assay: 2-4. generációs módszerek.

Diszkordáns lelet: ugyanazon hormonfrakcióra utaló paraméterek nem egybehangzó értéke (pl. egyik a referencia tartomány felett, másik a referencia tartományban).

A feed-back szabályozásnak nem megfelelő lelet: a centrális és perifériás hormonértékek egymáshoz viszonyított értéke nem magyarázható a jól ismert negatív visszacsatolással.

3.1. Kiváltó tényezők
Hyperthyreosis kialakulásában szerepet játszó tényezők:

1. jódhiány, mint epigenetikus faktor: elősegíti a p.m. autonómiát.
2. p.m. autonómia: a TSH receptor aktiváló mutációja , benignus follikuláris adenomák, forró göb v. göbök kialakulásához vezet.
3. Graves- Basedow kór: a hyperthyreosist a TSH receptort stimuláló antitestek idézik elő.
4. Thyreoiditisek: (autoimmun, szubakut, akut, baktérium vagy besugárzás okozta). Legtöbbször átmeneti hyperthyreosis következik be.
5. Centrális hyperthyreosis: TSH okozta stimuláció váltja ki.

Hypothyreosis kialakulásában szerepet játszó tényezők:

1. Kifejezett jódhiány: csökkent hormontermeléssel jár. Magyarországon nincs, de a terhességi relatív jódhiány a magzat elégtelen hormonellátottságát okozhatja.

2. Autoimmun thyreoiditisek: a p.m. destrukció végeredménye a hypothyreosis (gyakorisága nő a jódellátottsággal párhuzamosan).

3. A p.m. nagy részének műtéti eltávolítása 

4. Centrális hypothyreosis 

5. Jód többlet vagy jód excessus: a p.m. jódfelvétel átmeneti blokkolásával átmenetileg csökkent hormonszintézis lép fel.
5. A betegség leírása 

5.1. Érintett szervrendszer (ek)
Pajzsmirigy, hypophysis
5.2. Gnetikai háttér

5.3. Incidencia / Prevalencia / Morbiditás / Mortalitás Magyarországon
Magyarországra vonatkozó prevalencia és incidencia adatok nincsenek. Az alábbi adatok különböző külföldi irodalmi forrásokból származnak. Magyarországra történő adaptálásuk az eltérő jód ellátottsági viszonyok miatt nem mindig lehetséges.

Általában a p.m. betegségek:  az átlag populációban 0,5-5 %-os gyakoriságúak.

Normofunkciós golyva; 
Jód hiányos területen gyermekek között 10-20% idősek között 20-40%. Ezek a gyakoriságok változhatnak jód profilaxis alkalmazása esetén.

Hypothyreosis; 

becsült incidenciája: 100/millió/év, becsült prevalenciája: 1600/millió. 
Becsült prevalenciája: nőknél 6-7,5%, férfiaknál 2,5-2,8 %

Hyperthyreosis (etiologiától független); 

becsült incidenciája: 300/millió/év, becsült prevalenciája: 1200/millió.
Thyreoiditisek,

Akut: becsült incidenciája 1,5-2/millió/év

Szubakut: becsült incidenciája 5-10/millió/év, becsült prevalencia: 90/milló

Krónikus lymphocytás (autoimmun): 

A hypothyreosis leggyakoribb oka. Nők között 1/25-30 felnőtt nő, 
Poszt-partum formája: a szülő nők 5 %-át érinti.

p.m. carcinomák:

incidenciája a nemzetközi adatok alapján 0,5-10 eset/ 100 000 lakos (DTC:MTC aránya, 9:1, kb. 90-95% DTC, 5-6% MTC, 1-2% anaplastikus)
5.4. Jellemző életkor:  

Minden életkorban előfordul
5.5. Jellemző nem: 
nő férfi arány: 4-5:1 
6. Gyakori társbetegségek 

Az autoimmun eredetű p.m. megbetegedések gyakran társulnak egyéb autoimmun kórképpel 

II. Diagnózis
· Anamnézis

· Fizikális vizsgálat

· Laboratórium vizsgálatok

· Ultrahang

· Scintigráfia

· Finomtű biopszia

1. Diagnosztikai algoritmusok
Pajzsmirigyfunkciók in vitro laboratóriumi algoritmusa:

Az algoritmus alkalmazásának előfeltételei:

A pajzsmirigy hormonvizsgálatok ma már rutin vizsgálatok, de csak olyan laboratórium végezze, ahol adottak: 

· Felkészült szakemberek, akik a klinikus megfelelő partnereként készek a nem szokványos laboratóriumi eredmények értelmezésére is, 
· úgy a technikai, mint a személyi feltételek megteremtésével biztosítani tudják minél rövidebb idő alatt a kész leletek szolgáltatását,

· adottak a feltételek a korszerű, megfelelően szenzitív és specifikus immuno-assay módszerek alkalmazására, amelyeknek jól definiált (laboratórium által ellenőrzött) funkcionális szenzitivitása és referencia tartománya (gyermekekre és terhesek megfelelő trimesztereire lebontva is) van,
· a laboratórium hűtő-kapacitása alkalmas arra, hogy a pajzsmirigy funkció megítélésére érkezett szérum mintákat legalább 1 hétig megőrizze 4-8 0C-on,
· a betegekről az algoritmus érvényesítéséhez szükséges adatok közlése (1. számú melléklet) a laboratórium felé. Ennek feltétele a jó együttműködés a klinikai és a laboratóriumi szakemberek között,
· a szűrést végző laboratóriumi szakembernek ismernie kell minden olyan kivételes esetet, amikor az algoritmus nem érvényes. (ld. a részleteket alább),
· együttműködésre kész kapcsolattartás másik olyan laboratóriummal, ahol az alkalmazott immunanalitikai módszereket másik elven (immunkémiai, méréstechnikai, más fajban termeltetett antitest) működő módszerrel határozzák meg.

Az algoritmus alkalmazási területe:

· Elsősorban ambuláns betegek, életkortól függetlenül, ha a klinikai kép felveti a p.m. diszfunkciót, illetve rizikócsoportok. 
· Kórházban fekvő betegek: minden korosztály. Csak akkor indokolt a p.m. hormon vizsgálat, ha a klinikai kép felveti az alapbetegségen túli p.m. diszfunkciót.  

A kivizsgálási stratégia (2. melléklet) kulcsa egy olyan 2-4. generációs TSH-assay alkalmazása, amelynek funkcionális szenzitivitása a módszer 20 %-os inter-assay variációs koefficiense mellett kisebb, mint 0,02 mU/L. Patobiokémiai alapja az ép hypophysis tengellyel összefüggő feed-back mechanizmus. Első lépésben szérum TSH meghatározás történjen, amelynek eredménye dönti el a további vizsgálatok szükségességét. 

A referencia tartományba eső normál TSH értékű betegek biokémiai szempontból euthyreotikusnak minősülnek. A döntési cut off értéket módszerfüggően a gyártók által megadott referencia tartomány alsó és felső határánál kell megadni úgy, hogy a módszer analitikai bizonytalanságával a referencia tartomány határait korrigáljuk. A mérés következetességét ezekben a mérési tartományokban eső kontrollszérumokkal rendszeresen ellenőrizni kell. Ambuláns betegek esetében a gyártó által megadott referencia értékek fogadhatóak el. A kórházban fekvő betegek (gyakran NTI-ben szenvedők) TSH referencia tartománya kiszélesedik, ezért a perifériás értékek mérésére mindenképpen sor kerül. 
Magas TSH értékeknél már thyroxinnal szubsztituált esetekben általában nem szükséges további vizsgálat, mert a helyes L-Thyroxin dozírozást a TSH eredményhez igazítjuk. A gyakorlatban néha hasznos lehet rosszul együttműködő betegnél megmérni az fT4 illetve fT3 szintet is. 
Az először vizsgált esetekben mindenkor meghatározzuk az fT4 értékét is. Az fT3-at magas TSH mellett a „T3-paradoxon” jelensége miatt értelmetlen meghatározni. Megfigyelt tény, hogy a hypothyreotikus betegek T3 értéke általában normális, míg az alacsony T3 szintű esetek nem hypothyreosisban, hanem egyéb súlyos betegségben (NTI) szenvednek. 

A hypothyreosis etiológiájának tisztázásában, valamint a szubklinikus hypothyreosis terápiás döntéshozatalában segít a TPO-Ab mérése, ha ez negatív, akkor a Tg-Ab meghatározása jöhet szóba. 
Az alacsony TSH szintű betegeknél minden esetben elvégezzük az fT4 meghatározását. Ha a kapott fT4-érték egyértelműen magas, a diagnózis hyperthyreosis, további vizsgálat nem szükséges. Amennyiben, a szubnormális TSH melletti fT4 normális, vagy csak enyhén emelkedett, akkor továbbiakban az fT3 meghatározása segíti a T3 hyperthyreosis felismerését. 

Esetek, amikor a TSH-ra alapozott algoritmus félrevezető lehet:

1.
Centrális hypothyreosisban: 
Ld. a p.m. funkcionális állapotának definícióinál. TRH válasz kisebb és/vagy elhúzódóbb a normálisnál. 

2.
Instabil p.m. státuszokban (ilyenkor elsősorban az fT4 a monitorozó teszt): 

· A thyreostaticus kezelés megkezdése után 2-3 hónapig.

·  Dózis-váltás után 6-12 hétig

·  Thyreoiditis illetve Graves Basedow kór bizonyos epizódjában

·  Rossz compliance esetén

3.
Súlyos betegekben (NTI)

Ilyenkor lehetőség szerint ne mérjük addig a pajzsmirigy hormonokat, amíg a súlyos alapbetegség nem oldódik meg. Ha, mégis kell, mert a klinikai kép felveti a diszfunkciót, akkor a legmegbízhatóbb teszt a TSH. Ilyenkor ugyan a referencia tartomány a normál populációhoz képest kiszélesedik, általában 0,05-10 mU/L-re. A betegség elején szubnormális, néha szupprimált TSH értékek mérhetőek. Jó prognosztikus jelző, ha a TSH növekedni kezd. Reconvalescenciában a TSH átmenetileg elérheti a hypothyreotikus tartományt is. 

4.
Gyógyszerhatásban: 

Glycocorticoid-, dopamin- nem szelektív béta blokkoló - hatásban normáltól eltérő értékek mérhetőek.
5.
Pajzsmirigy hormonrezisztenciában (előfordulása; 1: 50000)
Amikor a TSH szintek a referencia tartomány felső harmadában (TRH stimulációra jól válaszol), vagy azon kicsit túl esnek és a perifériás hormonszintek (fT4 és fT3) enyhén emelkedettek.
6.
TSH szekretáló pituiter tumor
Rendkívül ritka, az inadekvát magas TSH szinttel rendelkező esetek kevesebb mint 1%-át teszi ki, MRI-vel igazolható az adenoma. Labor: emelkedett fT4, fT3 szintek melletti magas TSH érték. A, TRH-ra adott válasz hiányzik, megnövekszik a TSH-alfa alegység, magas az alfa alegység/TSH ráció. Mindenek előtt, ki kell zárni az immunanalitikai módszerből adódó technikai hibát is (ld. 7.pont).  
7.
Inadekvát magas TSH szintű esetek, amelynek oka lehet:

Labor: emelkedett perifériás értékek mellett a TSH nem szupprimált. Ezek hátterében elsősorban különböző interferenciák állnak (pl. HAMA v. más heterophyl antitestek, rheuma faktor, autoantitestek, változások a szérum proteinben).

Téves információ a betegről: pl. L-Thyroxint szed, de nem tudott.
2. Anamnézis 

3. Fizikális vizsgálatok 

4. Kötelező (minimálisan elvégzendő) diagnosztikai vizsgálatok (felhasznált bizonyítékok, azok szintjei) 

A pajzsmirigy betegségek tünetei átfedést mutatnak egyéb kórképekkel, ezért, a fizikális vizsgálaton és az anamnézis pontos felvételén túl, a további diagnosztikus módszerek között a biokémiai vizsgálatoknak hangsúlyozott szerepük van. A laboratóriumi eredmények döntenek sokszor a további vizsgálatok elvégzésének szükségességéről, illetve terápiás döntésekről.
Minimálisan elvégezendő rutinnak számító p.m. irányú laboratóriumi vizsgálatok:

TSH, fT4, fT3, TPO-Ab, ezeket a nagyobb laboratóriumoknak a szakmai kollégium által megadott irányelv szerint tudniuk kell mérni.
Ritkábban szükséges, de egyes betegségek esetén nélkülözhetetlen vizsgálatok:

Tg, Tg-Ab, TRAK, Calcitonin,– ezeket megyénként, illetve regionális központokban1-2 nagy laboratóriumban kell csak végezni. Az erre kijelölt központokat és a mintaszállítás rendjét a szakmai kollégiumnak kell meghatározni.
A pajzsmirigy működés biokémiai módszerekkel történő megítélése nélkülözhetetlen ha:

· a klinikai állapot diagnosztikai vagy differenciáldiagnosztikai okokból felveti a diszfunkciót
· valamint olyan rizikócsoportoknál, ahol a betegség előfordulási aránya eléri illetve meghaladja a 10 %-ot, ilyenek: autoimmun betegségek, mint pl. 1-es típusú diabetes, anaemia perniciosa, pajzsmirigy betegség az elsőfokú rokonok között, megelőző p.m. műtét, vagy radiojódkezelés, megelőző nyaki besugárzás, amiodaron kezelés, 60 évesnél idősebb nők bipolaris váltakozású pszichiátriai kórképei esetén.
· Jelenleg hazánkban még nem született konszenzus a populációs szűrések vonatkozásában, kivéve az újszülöttkori hypothyreosis szűrését.
4.1. Laboratóriumi vizsgálatok 

4.1.1. Thyreotrop hormon: TSH (thyreotrop stimuláló hormon)

A megfelelő klinikai relevancia érdekében a módszerrel szembeni elvárások:

· funkcionális szenzitivitása legalább 0,02 mIU/L vagy kisebb legyen, ennek értékét a gyártó által megadott értéken túl a laboratóriumnak is meg kell határoznia. 
· kellően specifikus monoklonális antitestet használjon  
TSH meghatározás előnyei a többi pajzsmirigyfunkciós tesztekkel szemben. 

Diagnosztikus pontossága, klinikai relevanciája:

· a p.m. hormonokhoz képest, ritkábban félrevezető stabil pajzsmirigy státuszokban, ha ép a hypothalamo-hypophysealis tengely,
· korábban jelzi a diszfunkciót: log/lineáris TSH/fT4 összefüggésből adódóan az fT4-ben mérhető kicsiny változást a TSH exponenciális változása követi, 
· primer hypothyreosisban a thyroxin terápiában részesülők esetében a legjobban titrálható vele a megfelelő szubsztitúció szint, 
· DTC-ben egyedüli módszer a neoplazma szuppressziós kezelés hatékonyságának megítélésére. Cél az alacsony rizikójú betegeknél a szubnormális, de mérhető (0,05-0,1 mU/L) TSH szint, magas rizikójú esetekben <0,01 mU/L TSH szint elérése. Ha a Tg szint nem detektálható és nincs recidíva 5-10 éve, akkor a referencia tartomány alsó felében ajánlott tartani a TSH szintet. 
· NTI-ben is ez a megbízhatóbb teszt, ha a kiszélesített referencia tartományt vesszük figyelemben, kiegészítve az fT4 és ha kell a totál T4 értékekkel.
· Értéke segít a hyperthyreosis és a hormont kötő protein abnormalitás (FDA) differenciálásában.
· Terhességben is biztonságosabban alkalmazható, mint a szabad hormonszintek. 
Nem használható a TSH értéke, a módszert zavaró preanalitikai faktorok jelenlétekor. Ilyen esetben klinikai képbe nem illő TSH eredményt kaphatunk: 
· eltérő TSH izoform (pl. TSH secretáló pituiter tumor),
· a TSH szokásostól eltérő glykaltsági foka (centralis hypothyreosis: immunologiailag aktív, de biológiailag inaktív). 

· Heterophyl antitestek jelenléte (pl. HAMA, Rheuma faktor). Kiderítése olyan alternatív módszerrel történő újramérés, amelyik másik fajban termelt antitestet használ vagy, ha ere nincs lehetőség, segíthet a hígítási próba is. 
· Gyógyszerhatások: 

· szupprimálják az értékét: nagy dózisú glycocortikoid és huzamosabb dopamin terápia
· növelhetik az értékét nem jelentős mértékben a non szelektív béta blokkolók, jelentősebb mértékben az amiodaron kezelés.
Javaslat: ha a klinikai képbe nem illően alacsony TSH értéket kapunk, esetenként ajánlott lehet a TRH teszt elvégzése, a szignifikáns TSH emelkedés normofunkcióra utal.

A TSH mérés gyakoriságának szükségessége a kezelt betegeknél:

L-thyroxin kezeltek

- dózis váltás esetén 6-12 hét múlva,

- stabilizálódott állapotokban évente egyszer,
- nehezen beállítható, L-thyroxint nehezebben toleráló esetekben gyakrabban.

- a DTC-ben szenvedőknél a monitorozás szükségességének gyakorisága a beteg állapotától függően, változatlan thyroxin adag mellett évente legalább 1-2-szer szükséges. 
Thyreostatikus terápiában részesülőknél:

· a gyógyszer megkezdését követően havonta, majd remisszió esetén 2-3 havonta is elégséges lehet,
· stabilizálódott állapotban évenként 2-szer, nehezen beállítható beteg esetében gyakrabban.

4.1.2. Pajzsmirigy hormonok, hormonszállító fehérjék
totál (összes) pajzsmirigyhormonok: TT4,TT3
Mivel értéküket a szállítófehérjék koncentrációja is meghatározza, ezért diagnosztikus megbízhatóságuk nem elégséges. 
Kivételt képező ritka esetek:

· NTI-ben, ha a szabad hormonszintek diszkordánsak a TSH-val, indokolt lehet totál hormonszinteket mérni. Ha a TSH-T4 érték összhangban van, az a megfelelő funkció megítélését igazolja. Ha a totál és a szabad T4 egy irányba tér el, akkor a diszfunkció biokémiailag alátámasztott. 

· A feed –back szabályozásának nem megfelelő hormonszintek esetében a szabad T4 és T3 módszerek technikai interferenciáinak, kiszűrésében segíthet a totál hormonszintek meghatározása. 

· FDA-ban a T4 erős affinitást mutat az albuminhoz, ezért a szabad T4 irreálisan magas lehet bizonyos tracer analógot használó módszerekben. Ezekben a betegekben magas a TT4 és T4 index, valamint néhány ligand assay-vel a szabad T4 is. Ugyanakkor a TT3, FT3, TSH és más módszerrel mérve az fT4 is normális lehet.

· Bizonyos gyógyszerek leszorítják a TBG-ről a T4-et (Furosemid, Phenotiazid, Carbamazepine) szintén irreálisan magas fT4 ill. fT3 értékek mérhetőek.
· In vitro heparin interakciók okozta szabad hormonszint növekedések igazolására.
· Terheseknél , ha nem áll rendelkezésre trimeszterekre megadott referencia tartománnyal rendelkező szabad T4 ill. T3 módszer. Ilyenkor a TBG szint miatt megnövekedett totál hormonszinteket 1,5-el osztva kaphatjuk a valós hormon értéket.
Mivel a felsorolt esetek tisztázására ritkábban van szükség, ezért hazánkban elegendő egy-két laboratórium, amely a totál p.m. hormonok meghatározására fogadni tudja a mintákat. 
· Szabad pajzsmirigy hormon paraméterek: 

A rutin laboratóriumi diagnosztikában csak komparatív módszerek állnak rendelkezésre, amelyek nem az abszolút szabad hormonszintet mérik. Ezért helyesebb az általuk nyert eredményeket a szabad hormonnal arányos, becsült értéknek nevezni. A korábban alkalmazott index módszereket, amelyeket a totál hormonszintekből és valamelyik kötőkapacitásra utaló paraméterből pl. TBG, T3U, TBK származtattunk ma már nem használatosak. Ennek oka az, hogy a klinikai értékük összességében kisebb, mint a direkt szabad hormon meghatározási módszereké. Az utóbbiak előnye hogy, többnyire automatizált módszerek és csak egy tesztet kell elvégezni a meghatározásukhoz. A direkt szabad hormon módszerek közül az egylépéses tracer analóg módszert már nem ajánlott használni, mert annak a kötőfehérjéktől való függése a kifejezettebb. Az elfogadható klinikai relevanciával rendelkező automatizált rutinmódszerek a „kétlépéses” visszatitrálásos és az egylépéses antitest jelölésű kompetitív szekvenciális telítési analízisű technikák. 
A közvetlen szabad hormonmérések korlátai:

- csak komparatívak, nem függetlenek a szérum kötőkapacitásától,

- referencia tartományuk erősen módszerfüggő

- autoantitestek jelenléte zavarhatja a módszer pontosságát (NTI, autoimmun betegek)
- bizonyos gyógyszerek (Phenitoin, Carbamazepine, Furosemid) leszorítják a kötőfehérjékről a pajzsmirigy hormonokat, s ezért magas szabad hormonértékek mérhetőek. 

- in vitro okoz szabad hormonszint emelkedést a heparin, amely aktiválva a lipázét következményes szabad-zsírsav felszabadulást idéz elő, így a szabad hormonszintek félrevezetően megemelkednek. Ennek mértéke heparin-dózis függő. 
Összegezve: jelenleg nincs olyan szabad hormon meghatározási módszer, mely minden klinikai szituációban megbízható lenne, ezért diagnózist felállítani egy izolált szabad hormonérték alapján nem ajánlott. Ez is a TSH mérés fontosságát erősíti meg. 
Az fT4 mérése nélkülözhetetlen: 

· a TSH mérést követően a manifeszt vagy szubklinikus hyperthyreosis ill. hypothyreosis diagnózisában,
· a centrális hypothyreosisos beteg L-thyroxin kezelésének a monitorozásához, ahol a cél: a szérum fT4 szintet a referenciatartomány felső harmadában tartani. A vérvétel napján a beteg ne szedje be gyógyszerét. (A szérum thyroxin szint a gyógyszer bevétele után 9 órával emelkedik meg leginkább, de nem jelentősen). 
· a thyreostatikus kezelés megkezdését követően, a 4-12. hétben, nehezen beállítható, instabil állapotokban.
Az fT3 mérés szükségessége, klinikai hasznossága:

· a szérum fT3 nem kórjelző marker hypothyreosisban (T3-paradoxon), 

· viszont hyperthyreosisban, különösen jódhiányos területen gyakran nélkülözhetetlen teszt a T3-hyperthyreosis diagnosztikájához (szupprimált TSH és normális fT4 mellett).
· magas fT3 szintek mérhetőek TSH szekretáló pituiter adenomában és p.m. hormonrezisztenciában.

A leggyakrabban alkalmazott T4-T3 konverziót csökkentő gyógyszerek:

· Glycocorticoidok, (hydrocortison, prednison, dexamethason), 

· Propranolol, 

· Jódozott kontrasztanyagok, 

· Amiodaron (markáns thyreotrop hatása mellett), 

· Clomipramin

A leggyakrabban alkalmazott T4-T3 konverziót növelő gyógyszerek:

- Carbemazepine
- Phenitoin

- növekedési hormon

Szabad p.m. hormonszinteket növelő gyógyszerek (a kötőfehérjékről leszorítják a hormont):
· Szalicilátok, 
· dyphenylhydantoin és analógjai, 
· furosemid, sulphanylurea, heparin (kismolsúlyú is), phenylbutazon, 
· halofenat, fenclofenac, monovalens anionok,
4.1.3. Pajzsmirigy specifikus autoantitestek
· Follikularis lumen felől hatók:  TPO-Ab, Tg-Ab, 

· TSH receptor elleni antitestek: TRAK, 
Általában a pajzsmirigy ellen képződő antitestekről megállapítható:

· meghatározásuknak klinikai jelentősége csak az autoimmun p.m. megbetegedések (AITD) esetében van, az immun etiológia igazolására
· általában nem használhatóak az AITD kezelésének monitorozására, kivéve a TRAK-ot. 

· a mérsékelten emelkedett antitest titer kevésbé kórjelző, mert előfordul az egészséges populációban is 5-10%-os gyakorisággal. Ez a pozitivitási prevalencia emelkedik az életkorral és egyéb autoimmun betegségekben (anaemia perniciosa, diabetes, stb), 
· ne mérjünk specifikus autoantitesteket bakteriális vagy virális infekciót követően 4-6 hétig, mert ál pozitív értékek adódhatnak,

· viszont az antitest negativítás nem zárja ki a p.m. autoimmun megbetegedését,
·  a rutin módszerek főként az IgG illetve az IgG plusz IgM izotípus kimutatására alkalmasak,
· a rutinban alkalmazott különböző módszerek specificitása és szenzitivitása eltérő, ezért az eredmények erősen módszerfüggőek. Az eltérés oka egyrészt az, hogy a szérumban heterogén antitest populációk vannak jelen, másrészt a módszerek eltérő elven működnek és eltérő a standardizálásuk is.
4.1.3.1. TPO-Ab módszerekkel kapcsolatos követelmények:
 -  Standardizálási elvárás: amíg nincs újabb  nemzetközi referens preparátum,   

     addig a MRC 66/387   Nemzetközi Referens Preparátumra  standardizáljunk.

· Az alkalmazott referens antigén (TPO) tisztított humán, vagy rekombináns humán antigén legyen.

· Ma már nem elfogadható az inszenzitiv anti-mikrosomalis-antitest (AMA) szemiquantitatív agglutinációs módszerrel történő meghatározása. 
A TPO-Ab szintek mérésének klinikai jelentősége:

· AITD diagnosztizálása

· magas titere az autoimmun thyreoiditis rizikófaktora, egyben jelezheti a hypothyreosis  kialakulásának valószínűségét,
· (-Interferon-, IL-2-, Lítium- Amiodaron terápiakor
· Down kórban
· Terhességben (post partum -thyreoiditis)
· Vetélések és sikertelen in vitro fertilizáció esetén

4.1.3.2. Tg-Ab módszerekkel kapcsolatos követelmények:

· Csak 2. generációs módszerrel mért eredmény fogadható el, melynek főbb jellemzői:
·  széles mérési tartomány: 10-4000 IU/ml,
· a funkcionális szezitívitása jól definiált  
· analitikai specificitásánál elvárt, hogy a TPO-Ab-el mutatott keresztreakció ne haladja meg a következő értékeket: 1 400 IU/ml TPO-Ab=51 IU/ml TgAb,
· amíg nem képeznek ki új nemzetközi referens preparátumot, addig a standardizálása az MRC 65/93 Nemzetközi Referens Preparatumra visszavezethető legyen,
· az alkalmazott antigén (Tg) referens tisztított humán, vagy rekombináns humán antigén legyen, 
· elvárás lenne a jövőben, hogy a gyártók többféle epitop specifikus módszert fejlesszenek ki, mivel a Tg-Ab epitop specificitás más DTC-ben és más AITD-ben,
· a DTC-s betegek terápia monitorozása során a laboratórium 6 havonta ellenőrizze a  módszer funkcionális szenzitivitását.
A Tg-Ab szintek mérésének klinikai jelentősége:

· AITD-ben:
· általában szükségtelen a meghatározása, mert a TPO-Ab elegendő.

· TPO-Ab negatív esetekben ritkán segíthet, 

· DTC-ben:

· minden szérumból, mely Tg  mérésre érkezik, meg kell határozni a TgAb-t, 
· Tg-Ab pozitív DTC-ben szenvedők terápia monitorozására, mint tumor marker használható (ld. később DTC-s betegek nyomon követésének protokolljában).

4.1.3.3. TRAK módszerekkel kapcsolatos követelmények:

· standardizálási elvárás: azzal a módszerrel nyert eredmény használható csak, amely a MRC 90/672 Nemzetközi Referens Preparatumra van standardizálva,
· az alkalmazott referens antigén (p.m. receptor) tisztított humán, vagy rekombináns humán receptor legyen, 
· elvárás, hogy a gyártók olyan specifikus módszert fejlesszenek ki, mely különbséget tud tenni blokkoló és stimuláló antitestek között, 
· a gyártónak ismertté kell tenni a módszere funkcionális szenzitivitását.
A TRAK szintek mérésének klinikai jelentősége: 

· Graves-Basedow kórban
- segít a diagnosztizálásában

- csökkenő titere remisszióra utal

- euthyreoid Graves-ophthalmopathiában, 

-terhesekben az újszülöttkori p.m. hyperfunkciók kiszűrésére (a TRAK-IgG átmegy a placentán).
4.1.4. Pajzsmirigy carcinomák laboratóriumi markerei
Ezek a paraméterek elsősorban a carcinomás betegek terápia monitorozását szolgálják, amelyben a laboratórium felelőssége hangsúlyozott, mert a kiadott eredményeknek fontos terápiás konzekvenciái vannak. A megbetegedés incidenciája miatt a pajzsmirigy specifikus tumormarkerek mérését megyénként centralizáltan, (MTC betegek esetén, régiónként is elég) olyan laboratóriumoknak célszerű végezniük, amelyek rendelkeznek az alábbi feltételekkel:

- alkalmazott módszereik feleljenek meg az előirt szakmai követelménynek, 
- TSH módszerük funkcionális szenzitivitása legalább fél v. 1 éves időintervallumra megállapítva, ellenőrzötten kisebb legyen, mint 0,02  mU/L,
- a beteg szérum minták megőrzését, -20 0C-on, legalább 6 hónapig biztosítani tudja,
- megfelelő kapcsolatot tartson fenn a terápiamonitorozást és az izotóp terápiát végző szakorvosokkal, 
- következetesen ugyanazokat a módszereket alkalmazza a laboratórium. Az esetleges  módszer váltásról , - különösen, ha a módszerek közötti eltérés >10%- köteles tájékoztatni a terápia monitorozást végző szakorvosokat.
4.1.4.1. Thyreoglobulin (Tg)
A Tg módszerrel szemben támasztott követelmények:

· Olyan 2. generációs immuno-metrikus módszer, amelynek funkcionális szenzitivítása <1 ng/ml, 
· mérési tartománya széles (0,1 – legalább 1000 ng/ml),
· standardizációja a Commission of European Communities CRM-457 jelű referens preparátumára legyen visszavezethető, a standardizációhoz használt higító csak Tg- és Tg-Ab- mentesített humán szérum lehet. 
A Tg tesztek Tg-Ab interferenciája
A Tg-nak, mint p.m. specifikus glycoproteinek több izoformája létezik, amelyek eltérőek a tumoros és a normális szövetben. Biológiai féléletideje sziálsav tartalmától függ, így néhány órától 6 napig terjedhet. A Tg több epitópja ellen képződnek antitestek, amelyek jelentős interferenciát okoznak a Tg immunanalitikában. Ezek az antitestek a DTC-ben szenvedők körében ~26 %-ban vannak jelen. 

Ezért a Tg mérés irracionális, ha nem ismerjük a Tg-Ab szinteket. Ennek kiküszöbölésére Tg-visszanyerési teszt nem elég hatékony. Jelenlegi konszenzus: nincs értelme visszanyerési %-ot meghatározni, szenzitív Tg-Ab módszert kell alkalmazni a Tg meghatározás mellett.

Tg leletértékelés:

Szükséges a TSH  érték ismerete, mivel a Tg release TSH dependens.
A szérum Tg meghatározás információt ad 

- a p.m. szövet jelenlétéről, a tömegéről, 

- jelzi úgy a normál, mind a malignus szövet Tg-szekretáló képességét. Ezért a referencia tartományok a p.m. állomány mennyiségének ismeretében adható meg (ld. táblázat).

· Mindezekért, koraszülöttek, gyermekek, terhesek referencia tartománya magasabb!
· A p.m. szövetet ért bármely inzultust (besugárzás, finom tű biopszia, cysta leszívása) követően emelkedett értékek mérhetőek.

· A fentiek figyelembevételével a Tg szűrésre nem alkalmas.

A Tg referencia tartománya:
· A normális populáció körében a Tg referencia tartománya jódellátottság függő:

· Megfelelő jódellátottságú területen: 3-40 ng/ml 
· Jódhiányos területen: a jódhiány fokának megfelelően növekszik meg a referencia tartomány. 
· Az átlagpopuláció referencia tartománya félrevezető a thyreoidectomián átesett DTC-s betegekben. Ekkor a megmaradt p.m. szövet és a TSH szint függvényében kell megállapítani a referencia tartományokat:
	Pajzsmirigy szövet mennyisége
	TSH (mU/L)
	Tg (ng/ml)

	Normális
	0,4-4,0 
	3-40 

	Normális
	<0,1
	1,5-20

	Lobectomia 
	<0,1
	<10

	Near-total thyreoidectomia
	<0,1
	< 2


Táblázat: Tg szintek a p.m. szövet tömege és a TSH szint függvényében. 
Az értékek az immunanalitika módszerfüggése miatt, csak hozzávetőleges értékelésre alkalmazhatóak, kivéve a totál thyreodectomián és a radiojód abláción átesett betegeket.
Tg-meghatározás klinikai indikációi:
Nem neoplazmával járó állapotok

· Thyreotoxicosis factitia - (nem emelkedik)

·  A congenitális hypothyreosis etiológiájának differenciálásában.
DTC-és betegek nyomon követésének protokolljában 

· Műtét előtti meghatározás: Tg + Tg-Ab mérés. A betegek 5-10%-ában a carcinoma-szövet nem szekretál Tg-t . Ekkor még az (egészséges véradókban meghatározott)  normál tartomány érvényes! 

·  Műtét és radiojód abláció után 6-8 héttel: Tg + Tg-Ab meghatározás
1.) Tg-Ab negatív esetben: 
ha nem detektálható a Tg : L-thyroxin megvonás után, ha a TSH >30 mU/L , vagy rekombináns humán TSH stimuláció után 1. és 5. napon Tg és TSH mérés.
2.) Tg-Ab pozitív esetben: 
-
a TgAb mint a Tg-t helyettesítő tumormarker időszakos mérése célszerű, prognosztikus a kezelésre adott válasz monitorozásában. Műtét után a relapsus-mentes betegek 1-4 év alatt TgAb negatívvá válnak. TgAb szint növekedés a recidívára utalhat. 
-
Ha Tg-Ab pozitív beteg szérumából Tg-t kér a kezelőorvos, akkor a laboratóriumnak nem szabad kiadnia nem detektálható vagy nagyon alacsony Tg értéket. Emelkedett érték kiadható, de figyelmeztetni kell a klinikust, hogy a Tg-Ab pozitivitás miatt a mért Tg szint nem valós szintet mutat.
4.1.4.2. Calcitonin (CT)
A CT módszerrel szemben elvárt követelmények:
· a 32 aminosavból álló CT molekulára specifikus immunometrikus módszer legyen,
· a referencia tartományának alsó értéke 10 pg/ml alatt legyen,
· a jövőben elvárható lenne a jelenlegi módszereknél szenzitívebb módszer kidolgozása. 

Lelet értékelése
· A referenciatartományok módszerfüggésének az oka a rövid biológiai féléletidő (12 perc) és a plazmában cirkuláló formák heterogénitása,
· férfiakban magasabb értékek mérhetőek,
· emelkedett lehet az értéke paraneoplastikus CT szekrécióban (carcinoid, insulinoma, vipoma , tüdő-, emlő-, vese-, máj- malignomákban).
· Emelkedett értékek mérhetőek egyéb nem malignus kórképekben: tüdő megbetegedések, pancreatitis, hyperparathyreosis, autoimmun p.m. megbetegedések (Hashimoto, és Basedow kór), anaemia perniciosa, Paget kór, renalis elégtelenség, terhesség.
· MTC-ben:

· A CT mérését családszűrésre már nem alkalmazzuk, mert a RET-protoonkogen mutációk vizsgálata érzékenyebb.
· alapérték mérése ritkán informatív, specificitása dinamikus tesztekkel (pentagastrin) növelhető,

·  jól korrelál a tumor volumenével, kiterjedtségével,

· c-sejtes hyperplasiában (mielőtt a mikrocarcinoma kialakul) nem emelkedik meg a CT: dinamikus teszt itt is segíthet.
· preoperative a normál értékek 10-10 000-szerese mérhető,

· jó terápia monitorozó teszt, postoperatív nyomon követés MTC-ben: 
· Bazális CT és carcino-embrionális antigén (CEA) mérés javallt a műtét utáni hónapokban. Postoperative órák múlva lecsökken a CT.  

· A visszamaradt szövet jelenlétét vagy a rekurrenciát kizárni csak a bazális CT mérést követő pentagasztrin- vagy kálcium- stimulációs teszttel lehet, amit rendszeresen el kell végezni. 

VII. Melléklet 

1. melléklet

Ajánlat a pajzsmirigy-leletkérőlap szerkesztéséhez 


A vizsgálatok elvégzését a szakmai ajánlólevélben ismertetett algoritmus alapján kéri? 
 (   igen        (   nem

Pajzsmirigy betegség irányában először vizsgált beteg?
 (   igen        (   nem

Irány diagnózis:

      (   Hyperthyreosis, még nem kezelt

      (   Hyperthyreosis, thyreostatikummal  már kezelt:

      (   Hypothyreosis, még nem kezelt

      (   Hypothyreosis, már L-thyroxinnal kezelt.

      (   Thyreoiditis 
      (   PM. műtét utáni ellenőrzés

                          (   L thyroxin kezelés mellett

                          (   Kezelés nélkül  

                          (   Neoplasma suppressios kezelés 

   Fennáll-e a centrális hypothyreosis         

   gyanúja?

      (   igen       (   nem

   Fennáll-e graviditás?
      (   igen       ……….gesztációs hét

   Egyéb szedett gyógyszer:                     laboratóriumi vizsgálatok*  



                                                 

  (   TSH 

      (  Anticoncipiens                                                             (   szabad- T4

      (  Amiodarone                           



  (   szabad-T3

      (  glycocorticoid         

      Egyéb gyógyszer …………..       


   (   anti-TPO 
      



   



   (   TRAK 
      



   



   (   Tg , és anti-Tg 
                                   



   

   (   anti- Tg

  *jelölni a kért vizsgálatot csak akkor kell, ha nem az algoritmus szerint kéri!  

Ha először vizsgált és nem p.m. műtött





Autoimmun kórfolyamat valószínű,


L-T4 kezelés megkezdése mérlegelendő





2. számú melléklet








Pajzsmirigy diszfunkciók kivizsgálási algoritmusa








PAGE  
1

